|  |  |  |
| --- | --- | --- |
| Alle fylkesmennene | | Oslo, 6.5.2014 |
| Deres ref.:  [Deres ref.] | Vår ref. (bes oppgitt ved svar):  2013/10041 | Saksbehandler:  Ingunn Lindeman |

# Fylkesmannens myndighet for utslipp av forurenset overvann

**Fylkesmannen er forurensningsmyndighet for utslipp av forurenset overvann som er eller kan tillates ført til avløpsanlegg. Utslipp av overvann behandles vanligvis ikke etter forurensningsloven. Fylkesmannen skal derfor bare vurdere å pålegge tiltak i tilfeller der overvann utgjør et miljøproblem. Dette kan først og fremst være aktuelt for oppsamlet overvann fra byområder og veianlegg, der overvannet i enkelte tilfeller kan inneholde større mengder næringsstoffer, tungmetaller eller organiske miljøgifter. Mengden forurensning i vannet, resipientens tilstand og behovet for tiltak må vurderes konkret.**

**Bakgrunn**

Fylkesmannens myndighet for overvann er beskrevet i rundskriv T-3/12 om delegering av fylkesmannens myndighet etter forurensningsloven og oreigningsloven. I tvilstilfeller kan Miljødirektoratet bestemme hva som omfattes og ikke omfattes av saksområdene i rundskrivet. Miljødirektoratet har også faglig instruksjonsmyndighet og veiledningsansvar overfor fylkesmannen på de delegerte områdene, jf. brev fra Miljøverndepartementet til SFT 5. november 1995.

Formålet med dette brevet er å instruere fylkesmannen i bruk av myndighet til å regulere overvann etter forurensningsloven.

**Fylkesmannens myndighet i rundskriv T-3/12**

Av [rundskriv T-3/12](http://www.regjeringen.no/nb/dep/md/dok/rundskriv/2012/t-3-12-forurensningslov-oreigningslov.html?id=708382) punkt 2.4 fremgår det at fylkesmannen er forurensningsmyndighet for "*overvann som er eller kan tillates ført til avløpsanlegg".*

Hva som er overvann er ikke definert i forurensningsloven eller forskriftene til den. I kommentaren til forurensningsforskriften kapittel 11 er begrepet definert slik:

*Med overvann menes overflateavrenning (regn, smeltevann) fra gårdsplasser, gater, takflater osv. som avledes på overflaten, i overvannsledning (separatsystem) eller sammen med sanitært avløpsvann (fellessystem).*

Forurenset overvann fra vei omfattes også av loven.

Avløpsanlegg er definert i forurensningsloven § 21 første ledd. Som avløpsanlegg regnes anlegg som nyttes til transport og behandling av avløpsvann. Dette vil først og fremst være ledninger og renseanlegg, men også pumpestasjoner og annet utstyr i tilknytning til ledningsnett og renseanlegg må i denne sammenheng regnes som avløpsanlegg. Etter Høyesteretts dom 24. mai 2012 om erstatning for vannskader som følge av oversvømmelse fra veigrøft skal også veigrøfter, rister, kummer og stikkrenner omfattes av definisjonen.

Med "er" ført til avløpsanlegg menes i rundskrivet overvann som er samlet opp. Med "kan tillates" ført til avløpsanlegg menes overvann som er egnet for oppsamling.

**Når skal fylkesmannen regulere overvann?**

Normalt vil ikke forurensning fra overvann medføre nevneverdig skade eller ulempe, og krever derfor ikke tillatelse, jf. forurensningsloven § 8 tredje ledd.

Forurensningsloven § 7 fjerde ledd gir fylkesmannen hjemmel til å pålegge tiltak ved *fare* for forurensning. Det er først der det er konstatert forurensning som utgjør et miljøproblem at det bør pålegges tiltak eller kreves utslippstillatelse. Behovet for å gi pålegg vil avhenge av en vurdering av sammensetningen av overvannet, tilstanden i resipienten og brukerinteresser. Vannforskriften setter miljømålene og dermed rammene for tiltak for å nå miljømålene. I vedlegg 1 er det laget en sjekkliste som kan brukes til å vurdere tiltak. Det er også henvisninger til nærmere veiledning, blant annet en COWI-rapport om beregning av forurenset overvann.

Pålegg kan i hovedsak gis i form av krav om rensing og endring av utslippspunkt. Typiske renseløsninger for overvann er sedimenteringsbasseng, sandfilter og naturbaserte renseløsninger.

Fylkesmannen kan også sette krav til størrelse, lokalisering og rensing av utslipp fra driftsoverløp på avløpsnettet i utslippstillatelser til avløpsanlegg iht. forurensningsforskriften kapittel 14.

I de fleste tilfeller der det vil være aktuelt å gi pålegg om rensing av overvann, er overvannet allerede samlet opp og ført til avløpsanlegg. Fylkesmannen har imidlertid også myndighet til å gi pålegg om at forurenset overvann skal samles opp og føres til et avløpsanlegg. Slike pålegg bør bare gis i unntakstilfeller der det er særskilt påkrevd. Et eksempel kan være der det har vært gjort opprydding i forurenset grunn forårsaket av avrenning fra byområder og veianlegg. Uten oppsamling eller rensing av overvannet vil videre avrenning føre til ny forurensning av området. Et annet eksempel er der en resipient er særlig sårbar, og oppsamling og bortledning av overvannet derfor er nødvendig for å bedre tilstanden i resipienten, herunder sjøbunn.

Hilsen

Miljødirektoratet

*Dette dokumentet er elektronisk godkjent og har derfor ingen signatur*

Bjørn Bjørnstad Gunhild Dalaker Tuseth

avdelingsdirektør seksjonsleder

**Vedlegg 1:**

Sjekkliste for å vurdere overvannstiltak etter forurensningsloven og henvisning til veiledning.